  Майя Бывальцева «Лудорвай» музей-заповедникын гурт лулчеберетъя кыкетӥез «Гурт-Fest» калыккуспо фестиваль ортчоз. Ужъюртын верамзыя, 12–13 гудырикошконэ отчы 5 сюрс пала куноос вуозы. Тодэ вайытом, 2016-тӥ арын удмуртъёс, бигеръёс, ӟучьёс, бесерманъёс, эстонъёс асьсэлэсь fcпӧртэмлыксэс но йылолъёссэс йӧскалык азбаръёсын возьматӥзы. 2017-тӥ арын йӧскалык азбаръёссэс возьматозы: Бесерманъёс — Яр ёросысь Вортча гурт Поръёс — Каракулино ёросысь Ныргында гурт Лымшор удмуртъёс — Алнаш ёросысь Байтэрек гурт Уйпал удмуртъёс — Глаз ёросысь ДондыДор Ӟучьёс — Сарапул ёросысь Юрино гурт Сету — Эстониысь Обиница гурт Бигеръёс — Кияса ёросысь Тавзямал Манси — Ханты-Мансийск кар Фестиваль улсын фольклор коллективъёсын, фолк-крезьгурасьёсын, этномодаен тодматскыны, тужгес чеберзэ йырси пунэтэз бырйыны, йӧскалык сиён-юонъёсты веръяны луоз, озьы ик чечыен вузкарон, мастер-классъёс радъяськозы. 12–35 аресъем кырӟасьёс понна «Музыка в стиле ЭТНО» вожвылъяськон ортчоз. Отчы пыриськисьёсты Москваысь, Таллинысь, Санкт-Петербургысь но Ижкарысь дышетӥсьёс, профессоръёс но доцентъёс дунъялозы. Арлыдзыя куинь группаосын вормисьёсын крезьгуро видеоклипъёс лэсьтозы. Нылпиослы шудон интыын («Чача сэрег») калык шудонъёс, мунё, тылобурдо, муш лэсьтонъя мастер-классъёс ортчозы. 13-тӥ гудырикошконэ 12 часын Чечы спасэз пусйыны кутскозы. Муш утён гурез быдэстоз Кияса ёросысь Уддяди гуртысь фольклоръя «Инвожо» калык ансамбль. Озьы ик куноосты шулдыртозы Удмуртиысь, Ханты-Мансийскысь, Сыктывкарысь, Эстониысь но Финляндиысь фольклор коллективъёс. Фестиваль 16 часын йылпумъяськоз. Фестивальлэн радлыкез: 12-тӥ гудырикошконэ 11.00–18.00 — егит кырӟасьёслэн «Музыка в стиле ЭТНО» вожвылъяськонзы 19.00–21.00 — фестивале пыриськисьёслэн этновечёрказы 13-тӥ гудырикошконэ 9.00–12.00 — Россиысь финн-угор улосвылъёсын этнографи туризмез азинтон но вӧлмытон ужпумъёсъя котырес ӝӧк 12.00–16.00 — «Чечы спас» Тегъёс: Лулчеберет Туризм Удмуртия Лудорвай фестиваль удмуртъёс ӟучьёс бигеръёс бесерманъёс йӧслыкъёс Удмуртиысьтуризм крезьгур  